EUROPOS CENTRINIO BANKO SPRENDIMAS
2007 m. liepos 24 d.
dėl TARGET2-ECB sąlygų
(ECB/2007/7)
(2007/601/EB)
EUROPOS CENTRINIO BANKO VYKDOMOJI VALDYBA,
atsižvelgdama į Europos bendrijos steigimo sutartį, ypač į jos 105 straipsnio 2 dalies ketvirtą įtrauką,
atsižvelgdama į Europos centrinių bankų sistemos ir Europos centrinio banko statutą, ypač į jo 11 straipsnio 6 dalį ir 17, 22 bei 23 straipsnius,
kadangi:
(1)
Bendrai pinigų politikai pasiekti reikia tokių mokėjimo priemonių, kurių pagalba pinigų politikos operacijos tarp nacionalinių centrinių bankų (NCB) ir kredito įstaigų gali būti laiku ir saugiai įvykdytos ir kurios skatina pinigų rinkos euro zonoje vieningumą.
(2)
Pradinė Transeuropinė automatizuota atskirų atsiskaitymų realiu laiku greitojo lėšų pervedimo sistema (TARGET) pakeičiama TARGET2, kurią charakterizuoja viena techninė platforma, vadinama bendra technine platforma (BTP). TARGET2 toliau sieks tų pačių pagrindinių tikslų kaip ir TARGET, suteikdama BTP pagrindu veikiantį patikimą ir veiksmingą mechanizmą, skirtą atlikti mokėjimus eurais.
(3)
2007 m. balandžio 26 d. Valdančioji taryba priėmė Gaires ECB/2007/2 dėl Transeuropinės automatizuotos realaus laiko atskirųjų atsiskaitymų skubių pervedimų sistemos (TARGET2) (1).
(4)
Europos centrinis bankas (ECB) dalyvaus TARGET2, kad apdorotų paties ECB mokėjimus ir savo klientų mokėjimus TARGET2, ir teiktų per TARGET2 atsiskaitymo paslaugas kliringą ir atsiskaitymus atliekantiems subjektams, įskaitant ne Europos ekonominėje erdvėje (EEE) įsteigtus subjektus, jei juos prižiūri kompetentinga institucija ir jei Valdančioji taryba patvirtino jų prieigą prie TARGET2-ECB.
(5)
ECB klientais gali būti tik centriniai bankai ir Europos bei tarptautiniai subjektai.
(6)
ECB gali teikti dienos paskolas pagal šį sprendimą tik klientams, kurie yra Europos ar tarptautiniai subjektai.
(7)
Valdančioji taryba nusprendė, kad TARGET2 komponento sistemų taisyklės bus kiek įmanoma labiau suderintos ir paskelbtos viešai,
NUSPRENDĖ:
1 straipsnis
Taikymo sritis
1. TARGET2-ECB gali tik:
a)
apdoroti paties ECB mokėjimus;
b)
apdoroti ECB klientų mokėjimus; ir
c)
teikti atsiskaitymų paslaugas kliringą ir atsiskaitymus atliekantiems subjektams, įskaitant ne EEE įsteigtus subjektus, jei juos prižiūri kompetentinga institucija ir jei Valdančioji taryba patvirtino jų prieigą prie TARGET2-ECB.
2. ECB klientais gali būti tik centriniai bankai ir Europos bei tarptautiniai subjektai.
2 straipsnis
Dienos paskola
1. ECB gali teikti dienos paskolas pagal šį sprendimą tik klientams, kurie yra Europos ar tarptautiniai subjektai, sąskaitų kreditų tokių klientų sąskaitose pavidalu. Sąskaitos kreditai bet kuriuo metu neviršija sumos, apibrėžtos susitarime su klientu dėl kiekvienos sąskaitos. ECB suteikta dienos paskola yra apribota suteikimo dienos trukme, be galimybės pratęsti į vienos nakties paskolą.
2. Teikdamas dienos paskolas, ECB laikosi dienos paskolos suteikimo taisyklių, nustatytų Gairių ECB/2007/2 III priede.
3 straipsnis
TARGET2-ECB sąlygos
TARGET2-ECB taisyklės yra įtvirtintos šio sprendimo priede.
4 straipsnis
Įsigaliojimas
1. Šis sprendimas įsigalioja 2008 m. gegužės 19 d.
2. 1999 m. kovo 16 d. Sprendimas ECB/1999/NP3 dėl Europos centrinio banko mokėjimo mechanizmo ir 2003 m. sausio 28 d. Sprendimas ECB/2003/NP2, iš dalies keičiantis Sprendimą ECB/1999/NP3 dėl Europos centrinio banko mokėjimo mechanizmo, panaikinami nuo šio sprendimo įsigaliojimo datos, o nuorodos į Sprendimus ECB/1999/NP3 ir ECB/2003/NP2 laikomos nuorodomis į šį sprendimą.
Priimta Frankfurte prie Maino 2007 m. liepos 24 d.